kardosdrur/scandi-wiki huggingface dataset:
Cand.med.

Cand.med. (candidatus/candidata medicinæ) er betegnelsen for en person, der har bestået medicinsk embedseksamen og dermed er indehaver af en kandidatgrad i lægevidenskab. Uddannelsen er en forudsætning for at blive læge.

Bekendtgørelsen om kandidatuddannelser fastsætter den engelske oversættelse Master of Science in Medicine. Den tilsvarende betegnelse i engelsksprogede lande vil som hovedregel være MBBS (Bachelor of Medicine, Bachelor of Surgery) i Commonwealth-landene (Canada undtaget), medens man i USA, Canada og Israel i stedet bruger MD (Doctor of Medicine). Det amerikanske physician dækker i grove træk det samme som det danske "læge", medens ordet i britisk engelsk primært betegner en specialist i intern medicin; hér kan i stedet doctor bruges som generel betegnelse.

Det medicinske fakultet på Københavns Universitet har eksisteret siden universitetets grundlæggelse i 1479.

Sundhedsfakultetet på Aarhus Universitet opstod i 1936, hvilket var 8 år efter universitet blev grundlagt.

Fakultetet for medicin på Aalborg Universitet  blev først oprettet i 2010, mens fakultetet for klinisk medicin blev til i 2013.

Referencer

Se også 
 Lægeuddannelsen i Danmark
 Titler og akademiske grader  Hentet d. 15. februar 2009.

Kandidatgrader
Lange videregående uddannelser i Danmark
Lægevidenskab
Kandidater
Siderisk tid

Siderisk tid betegner enten den tid et himmellegeme er om at rotere én gang om sin egen akse (siderisk døgn) eller én gang omkring et andet himmellegeme (siderisk år). Dvs. en rotation på 360° i forhold til verdensrummet. For Jordens vedkommende er et siderisk døgn: 23t 56m 4,09s, og et siderisk år er: 365,2564 døgn. Det sideriske klokkeslæt er sammenfaldende med timevinklen for stjernehimlen.

Se også 
 Synodisk år
 Tropisk år
 Drakonisk år
 Juliansk dato

Kilder 

Tid i astronomi
Jakob 3. af Skotland

Jakob 3. af Skotland (engelsk James III of Scotland) (10. juli 1451 – 11. juni 1488) var konge af Skotland 1460-88. Han var gift med den danske prinsesse Margrete, der var datter af Christian 1. og Dorothea af Brandenburg.

Han døde i Slaget ved Sauchieburn, ca. tre kilometer syd for Stirling i Skotland. Slaget blev udkæmpet mellem kongens ca. 30.000 soldater og ca. 18.000 krigere samlet af den skotske adel, der foretrak kongens søn, prins Jakob, der var 15 år.

Eksterne henvisninger 
 

 

Konger af Skotland
Huset Stuart
Katolske monarker
Æresdoktorgrad

En æresdoktorgrad (dr.(fagområde). h.c. = latin, honoris causa) er en doktorgrad, der tildeles af et universitet uden at modtageren på forhånd har forsvaret en disputats. I Danmark blev ordningen med æresdoktorgrader i sin nuværende form etableret med en forordning af 9. januar 1824. Før da kunne kongen udnævne doktorer, doctores bullati, men det skete sidst 1736.

Æresdoktorgrader har de samme benævnelser og forkortelser som almindelige doktorgrader, men tilføjes honoris causa, forkortet h.c.

Litteratur 
 F.E. Hundrup: Biografiske Efterretninger over dem, der ved Kjøbenhavns Universitet have erholdt de højeste akademiske Værdigheder, 1-3. København 1854-59 (æresdoktorgrader 1824-1835)
  Danish Theses for the Doctorate and Commemorative Publications of the University of Copenhagen 1836-1926, Copenhagen & London 1929 (æresdoktorgrader 1836-1926)

Eksterne henvisninger 
 Æresdoktorer ved Københavns Universitet  – herunder en liste over æresdoktorer fra 1927
 Æresdoktorer ved Danmarks Tekniske Universitet (før: Polyteknisk Læreanstalt) fra 1921.

Titler
Pladestudie

Et pladestudie er et sted hvor musikalske kunstnere kan indspille og mixe numre. Et studie består typisk af et til flere indspilningsrum med instrumenter og mikrofoner og et kontrolrum med teknisk udstyr så som mixerpult, optagemedie og outboard. Outboard kan være ting som equalizere, kompressorer, rumklange og delaymaskiner, der bruges til for og efterbehandling af lydsignalet. Studiernes personale er som regel behjælpelige med at rådgive og vejlede kunstnerne om de lyd og produktionsmæssige forhold undervejs.

Musikindustri
Folkerepublikken Kinas flag

Folkerepublikken Kinas flag er rødt med en stor gul stjerne samt fire mindre. Den store stjerne repræsenterer kommunismen, de fire mindre det kinesiske folks fire sociale klasser: bønderne, arbejderne, småborgerne og patriotiske kapitalister. Den røde bund symboliserer den kommunistiske revolution og er desuden det kinesiske folks traditionelle farve.

Flag
Flag fra Asien
Nationale flag
Sixten Otto Brenner

Sixten Otto Brenner (3. august 1899, København – 7. maj 1971, Malmø) var en dansk professionel slægtsforsker. Han grundlagde firmaet Personalhistorisk Institut i København, og var direktør for det fra 1920–1955. Derefter flyttede han til Malmø og grundlagde der Arkiv för svensk släktforskning. Han var ordfører i Skånes Genealogiske Forening 1962–1963 og kasserer samme sted 1957–1966.

I 1920'erne og 1930'erne havde han stor succes med at udarbejde og sælge slægtsbøger til private. Men ret hurtigt opdagede han, at kunderne var mere villige til at betale for arbejdet, hvis han kunne påvise adelige eller kongelige aner i slægten. Af den grund begyndte han at forfalske resultaterne, så han kunne indsætte et passende antal berømte aner i slægten. Der er i tidens løb påvist utallige af den slags fejl i hans arbejde, og hans bøger fra denne periode skal derfor tages med betydeligt forbehold.

Hans ry som slægtsforsker blev herved efterhånden særdeles blakket, og forretningen begyndte at gå dårligt. Dertil kom, at han under krigen havde været medlem af Dansk-Tysk Forening. På den baggrund valgte han i 1955 at flytte til Malmø.

Han havde imidlertid lært af sine fejl. Samtidig er der ingen tvivl om, at han var en dygtig slægtsforsker, og han havde gennem sine falsknerier opnået et indgående kendskab til den danske adel. Hans arbejde fra tiden i Sverige er derfor generelt præget af meget høj faglig kvalitet.

Hans sidste værk var bogen Nachkommen Gorms des Alten I-XVI Generation. Heri opregner han 3062 efterkommere efter Gorm den Gamle i perioden frem til begyndelsen af 1400-tallet. Med denne bog ville han tydeligvis sætte sig et eftermæle og genoprette sit gode navn og rygte i Danmark. Bogen blev mødt med stor mistillid i Danmark, og mange forsøgte, at finde bevidste fejl i den. Det lykkedes dog ikke, og i dag er bogen anerkendt som et absolut standardværk i sin genre.

Brenners efterladte samlinger af genealogisk materiale befinder sig på Universitetsbiblioteket i Lund.

Har udgivet bøgerne:
 Varbergs bouppteckningar 1641-70 (1966)
 Ystads bouppteckningar 1611-1735 (1965)
 Var folkungarna av fransk härkomst? (1959)
 Nachkommen Gorms des Alten I-XVI Generation (1965)
 Uppsala universitets matrikel 1595–1817. Register. På uppdrag av universitetets rektor utgivet av S. Otto Brenner och Gösta Thimon.  (Acta Universitatis Upsaliensis. Skrifter rörande Uppsala universitet. C. Organisation och historia. 20) 1971.

Referencer 

Genealoger fra Danmark
Danskere i 1900-tallet
Ringkøbing Amt (før 1970)

Ringkøbing Amt  blev oprettet i 1794 ved en sammenlægning af 
Lundenæs Amt og Bøvling Amt (på nær Øster Horne Herred, der kom under Ribe Amt) – Vrads Herred var indtil 1822 også en del af amtet.
Thyborøn hørte indtil 1954 med til Thisted Amt.
  
Indtil 1970 var Ringkøbing Amt landets største amt. I 1970-2006 er Nordjyllands Amt landets største. 

Vrads Herred kom først til Århus Amt. Derefter til Skanderborg Amt. I 1970 kom største delen af herredet til Vejle Amt, mens en mindre del kom til det kraftigt udvidede Århus Amt. I 2007 kommer Ejstrup, Nørre-Snede og Klovborg sogne fra det hidtidige Nørre-Snede Kommune til den nye Ikast-Brande Kommune, da både Ikast og Brande frem til 2006 ligger i Ringkøbing Amt, slettes skellet fra 1822 dermed i 2007. Allerede i 1970 kom det nordøstlige hjørne af Vrads Sogn tilbage til Ringkøbing Amt. 

I det danske nummerpladesystem havde Ringkøbing Amt bogstavet Ø fra 1903 til 1958. Da systemet i dette år blev omlagt, besluttede man at tage de i internationalt øjemed uhensigtsmæssige danske bogstaver ud af systemet, og herefter fik Ringkøbing Amt tildelt amtsbogstavet D. Hermed fik Herning DA og DB, Holstebro  DE, Lemvig DL, Ringkøbing DP og Skjern DS.

Amtmænd 
 1794 - 1805: Christian Frederik Hansen
 ...
 1837 – 1843: Frederik Ferdinand Tillisch
 1843 – 1860: Johan Sigismund Schulin
 1861 – 1868: Jørgen Ditlev Trampe
 1868 – 1873: C.L.A. Benzon
 1873 – 1890: Fritz Bardenfleth
 1895 – 1903: G.H.V. Feddersen
 1903 – 1915: H.C. Dons

Se også 
 Kirker i Ringkøbing Amt
 Herregårde i Ringkøbing Amt 
 Ringkjøbing Amt
 Region Midtjylland

Referencer 

Danmarks amter (1793-1970)
Richard Malmros

Richard Malmros (født 18. marts 1905, død 30. marts 2000) var en dansk læge med speciale i neurokirurgi. Han var fader til historikeren Rikke Malmros, arkæologen Claus Malmros, fysioterapeuterne Lotte og Eli Birgitte Malmros samt filminstruktøren Nils Malmros, der har skildret faderen i filmen At kende sandheden fra 2002.

Malmros blev født i Esbjerg, hvor han tog studentereksamen. Herefter studerede han medicin ved Københavns Universitet og blev cand.med. i 1931. I 1935 blev han ansat ved neurokirurgisk afdeling på Militærhospitalet. Da Århus Kommunehospital i 1943 åbnede en neurokirurgisk afdeling, blev Malmros chef for denne, og i 1954 blev han professor i neurokirurgi på Aarhus Universitet. Han gik på pension i 1975.

Malmros' disputats fra 1942, Den lumbale diskusprolaps og ligamentære rodkompression, fik stor betydning for udviklingen af kirurgisk behandling af diskusprolapser.

I sine første år som neurokirurg anvendte Malmros i mangel af alternativer det radioaktive kontrastmiddel Thorotrast, der senere viste sig at kunne forårsage leverkræft. Fra efteråret 1987 oprullede journalist Jens Jørgen Espersen en regulær Thorotrastskandale, da det blev afsløret, at myndighederne ikke havde informeret de berørte patienter, da man senere fandt ud af faren, men samtidig fulgte dem via et hemmeligt register. Der blev særligt sat fokus på en retssag i 1985, hvor Malmros var blevet frifundet for lægefejl i forbindelse med brugen af Thorotrast i et konkret tilfælde.
Sagen mundede ud i en erstatningssag mod Rigshospitalet hvor de indblandede læger 11. november 1992 ved Østre Landsret blev frikendt for lægefejl i forbindelse med brugen af Thorotrast. Skandalen berørte Malmros dybt, selvom han mente at have handlet rigtigt.

Richard Malmros' buste, der er udført af Thomas Andersson, står foran Århus Kommunehospital.

Eksterne henvisninger 
 Nekrolog i Årsberetning 2000 fra Aarhus Universitet
 Anna Louise Stevnhøj, "Malmros-film om mennesket og myten", Ugeskrift for Læger, 163, nr. 34, sider 4615-4617, 20. august 2001.
 

Danskere i 1900-tallet
Neurologer fra Danmark
Ansatte ved Aarhus Universitet
Personer fra Esbjerg
Personer i Kraks Blå Bog (afdøde)
Kirurger fra Danmark
Alumni fra Københavns Universitet
Mike Newell

Mike Newell (født den 28. marts 1942) er en britisk filminstruktør, særligt kendt for filmen Fire bryllupper og en begravelse.

Biografi 
Newell blev født i Hertfordshire og gik på University of Cambridge. Efter det var han på et tre-årigt kursus hos Granada television egentligt med det formål at arbejde inden for teatret. Det endte dog med at han fik en eksamen inden for filminstruktion. Efter endt uddannelse arbejde han i en længere årrække inden for fjernsynsproduktion. I løbet af 1980'erne begyndte han dog at gå over til at lave spillefilm. Og fik da også succes med flere af dem. Bl.a. fik filmen Dance with a Stranger i 1985 en pris på filmfestivalen i Cannes.

Det var dog først med filmen Fire bryllupper og en begravelse at han for alvor fik et stort hit. Filmen har Hugh Grant, som vandt en Golden Globe for rollen, i hovedrollen og blev i Frankrig kåret til den bedste udenlandske film ved deres prisuddeling César du cinéma. Siden da har han instrueret film som Donnie Brasco og Mona Lisa Smile. Derudover er han instruktør på den fjerde Harry Potter-film, Harry Potter og Flammernes Pokal.

Eksterne henvisninger 
 

Filminstruktører fra Storbritannien
Alumni fra University of Cambridge
Montmartre

Montmartre er en 130 meter høj bakke, der har givet navn til hele området i det nordlige Paris i 18. arrondissement.

Navnet 
Montmartre kommer af latin Mons Martyrum (= Martyrernes bjerg) fordi St. Denis, den første biskop af Paris, blev halshugget der af romerne sammen med sine to følgesvende Rusticus og Éleutherius  omkring år 250. Romerne kaldte højden Mons Mercurii (= Merkurs bjerg).  Under den franske revolution blev landsbyen omdøbt til Mont-Marat til ære for den snigmyrdede revolutionær Marat; men det varede ikke længe, før den igen kaldtes Montmartre.

Geologi 

Montmartre er dannet af tykke lag af kaliumsulfat og mergel (kalkholdig lerjord). Højen blev dækket af stenbrud og kalkovne. I 1798 blev der fundet en del fossiler i området,  især et aftryk af en fugl.  Georges Cuvier gik i gang med udgravninger og fandt fossiler af forsvundne dyrearter, deriblandt en type hyæne og "den amerikanske pungrotte fra Montmartre".

Historie 
Stedet for halshugningen af St. Denis var angiveligt Rue Yvonne Le Tac 11. Ifølge en legende fra 800-tallet skal han have samlet sit hoved op  og båret det til Saint-Denis, hvor han blev gravlagt. I 400-tallet lod St. Genevieve et kapel bygge på stedet. Det voksede til et stort kloster og betydeligt pilgrimsmål. I 1133 grundlagde Ludvig 6. af Frankrig et benediktinerkloster for kvinder på bakketoppen. Under den franske revolution blev Montmartre-klosteret nedrevet i 1792, og nonnerne henrettet eller spredt for alle vinde. Den 70-årige abbedisse, Marie-Louise de Montmorency-Laval, blev sendt til guillotinen 24. juli 1794 og gravlagt på Picpus-kirkegården,  den største private kirkegård i Paris med to massegrave med 1.306, der mistede livet under revolutionen. 

15. august 1534 aflagde Ignatius Loyola, Francis Xavier og fem andre på Montmartre den ed, der førte til oprettelsen af Jesuiterordenen. 

I mange år tilførte vingårdene og vindmøllerne Montmartre et strejf af landlig idyl midt i Paris.

Det nittende århundrede 
Da Napoleon 3. og hans byplanlægger, baron Haussmann, planlagde at gøre Paris til den smukkeste by i Europa, var det første skridt at overgive store stykker land til Haussmanns venner og støtter. Det betød, at de oprindelige beboere blev tvunget til at flytte til udkanten af byen som Clichy, La Vilette og Montmartre, bakken med udsigt over hele byen.

Fordi Montmartre lå uden for bygrænsen og derved var fritaget for byens skatter, og nonnerne dyrkede vin, blev området hurtigt et udflugtssted med mad og drikke. Det udviklede sig omkring 1900 til et sted med mere løssluppen underholdning end inde i Paris. I de populære kabareter Moulin Rouge og Le Chat Noir underholdt artister, sangere etc. som Yvette Guilbert, Marcelle Lender, Aristide Bruant, La Goulue, Georges Guibourg, Mistinguett, Fréhel, Jane Avril og Damia.

Kabelbane 
Op til området ved Sacré Coeur-kirken fører kabelbanen Funiculaire de Montmartre, hvortil metrobilletter kan anvendes.

Noter
Søren Hein Rasmussen

Søren Hein Rasmussen (født 12. juni 1957) er en dansk historiker, forfatter og foredragsholder. Han var indtil 2015 ansat som lektor ved historiestudiet på Aarhus Universitet, hvor han både beskæftigede sig med samtidshistorie og digital formidling. Interessen formidling førte til, at han i 2015 forlod universitetet og sammen med en gruppe ligesindede stiftede firmaet MegaNørd, der laver underholdningsprodukter med kulturhistorisk basis.

Akademisk karriere 
Som barn blev Søren Hein Rasmussen kendt, da han spillede titelrollen i Nils Malmros' gennembrudsfilm fra 1973 Lars Ole, 5c. Han blev som ung uddannet tømrer, men skiftede til en akademisk karriere, da han i 1991 blev cand.phil. i historie fra Aarhus Universitet. Fra 1992 til 1995 var han ph.d.-studerende samme sted, og efter erhvervelsen af ph.d.-graden blev han tilknyttet det daværende Historisk Institut som ekstern lektor, adjunkt og lektor i årene 1995-2015. Som historiker specialiserede han sig i forskning i dansk og europæisk samtidshistorie, vestlig kulturhistorie og den kolde krig.

Derudover var han i 2005 initiativtager til Aarhus Universitets site danmarkshistorien.dk, for hvilket han i 2010 modtog Videnskabsministeriets formidlingspris. Arbejdet med danmarkshistorien.dk førte ham til udvikling af computerspil med historisk indhold. Dette har han fortsat, efter at han i 2015 var med til at stifte firmaet MegaNørd.

Karriere som selvstændig 
Ved siden af arbejdet i MegaNørd er Søren Hein Rasmussen fortsat aktiv som historiker. Han arbejder desuden tæt sammen med Folkeuniversitetet i Aarhus om at udvikle nye formidlingsformater, og han optræder selv hyppigt både alene og med musikere og teaterfolk. Han er medlem af styregruppen for Aarhus Universitetsforlags projekt 100 danmarkshistorier, i hvilket han i 2017 udgav bogen Fri porno og samtidig i regi af MegaNørd udviklede quiz-app’en Dyst.

I 2019 udgav Søren Hein Rasmussen sammen med kollegaen Lise Hansen guidebogen Aarhusguiden (engelsk udgave The Aarhus Guide), hvorved han tillige trådte ind i turismebranchen.

Udvalgt bibliografi 

 Kampagnen mod Atomvåben og Vietnambevægelsen 1960-1972 (med Johannes Nordentoft), Viborg: Odense Universitetsforlag 1991 
 Sære Alliancer. Politiske bevægelser i efterkrigstidens Danmark, Viborg: Odense Universitetsforlag 1997 
 Grænser forsvinder 1985 – 2000. Gyldendal og Politikens Danmarkshistorie, bind 16, Viborg: Gyldendal 2004 
 Et land i forvandling (med Poul Villaume), Viborg: Gyldendal og Politikens Forlag 2007. .
 Den kolde krigs billeder, Gyldendal 2009 
 Fri porno, Aarhus Universitetsforlag 2017 
 Aarhusguiden, Turbine Forlaget 2019 
 The Aarhusguide, Turbine Forlaget 2019

Priser 

 Modtager af Videnskabsministeriets formidlingspris, 2010
 Modtager af professor Sven Henningens pris for bedste historiske værk, 2008

Ekstern henvisning 
 Mega Nørds hjemmeside

Noter 

Danskere i 1900-tallet
Danskere i 2000-tallet
Historikere fra Danmark
Ansatte ved Aarhus Universitet
Universitetslektorer fra Danmark
Dansksprogede forfattere fra Danmark
Gradsbetegnelser i det amerikanske militær

De forskellige værn i det amerikanske militær har forskellige gradsbetegnelser:

Gradsbetegnelser i den amerikanske hær
Gradsbetegnelser i den amerikanske flåde
Gradsbetegnelser i det amerikanske luftvåben
Gradsbetegnelser i det amerikanske marinekorps
Gradsbetegnelser i den amerikanske kystbevogtning

USA's militær
Live & Murderous in Chicago

Live & Murderous in Chicago er en DVD-udgivelse fra Papa Roach. DVD'en gengiver primært en koncert, afholdt i Chicago. Derudover er der få minutters backstagemateriale før, efter og under koncerten. Ydermere, er alle musikvideoer op til Scars inkluderet på DVD'en.

Papa Roach
Lotto

f
Lotto er et tilfældighedsspil eller hasardspil, hvor spilleren mod en finansiel indsats tipper på, at bestemte tal vil blive udtrukket af en begrænset talmængde. Rammes de bestemte tal, udløses en stor pengepræmie, da de sandsynlighedsmatematiske forhold gør, at der kræves et ekstremt held for at vinde stort. Tabernes indsatser finansierer vindernes præmier samt et overskud til udbyderen af lottospillet.

Oprindelse 
Lotto har sin oprindelse i den italienske by Genova, hvor man tilbage i det 15. århundrede trak lod om 5 politiske poster blandt 90 navne. Væddemålene om udfaldet af de politiske lodtrækninger blev populære og førte til ideen om at udskifte de 90 navne med 90 tal. Lotto "5/90" var en realitet. Det blev en kærkommen og nem indtægtskilde for fyrster og konger, der typisk havde eneret på spillet.

Lotto i Danmark 

Spillet Lotto udbydes i Danmark af Danske Lotteri Spil A/S (tidligere Dansk Tipstjeneste A/S). Danske Lotteri Spil A/S har monopol på at udbyde lotteri i Danmark jf. spillelovens § 6, stk.1.  Dette gælder dog ikke klasselotteri og almennyttigt lotteri (foreningslotteri) jf. spillelovens §§ 8 og 10. Danske Lotteri Spil A/S er en del af Danske Spil A/S koncernen, som er ejet 80 % af den danske stat mens de to store idrætsorganisationer, Danmarks Idrætsforbund og Danske Gymnastik- og Idrætsforeninger hver ejer 10 %. I overensstemmelse med bekendtgørelse om tilbagebetalingsprocenter mv. anvendes mindst 45 % af den samlede indskudssum til gevinster. i Danmark fandt den første trækning i Lotto sted den 7. oktober 1989, og siden år 2000 har man kunne spille med Joker. Hen over årene er puljerne blevet højere og højere, og især indførelsen af det europæiske fælleslotteri Eurojackpot har medført rekordgevinster. Således vandt en 47-årig kvinde i 2015 en jackpot på 315 millioner kroner i Eurojackpot, hvilket til dato stadig er rekord i Danmark.. Dog er chancerne for at vinde nævneværdige gevinster i Lotto og andre tilsvarende spil minimale.

Referencer

Lotterier
Backstage

Backstage er en betegnelse for hvad der sker bag om en scene. Dette gælder både ved teaterforestillinger, koncerter, tv-programmer og meget mere.

Musik
Teater
Sjællands Stiftsbibliotek

Sjællands Stiftsbibliotek opbevares i Roskilde Bibliotek og indeholder ca. 40.000 bøger. Præster i det oprindelige Sjællands Stift kan låne bøger fra biblioteket, men andre kan også komme i betragtning som lånere.

Biblioteket blev stiftet i 1812 af biskop Friedrich Münter som landets første stiftsbibliotek. Man fik ved en en kongelig resolution lov til samme år at købe J.H. Taubers store bogsamling. Tauber var rektor ved Roskilde Katedralskole. I de første år gjorde domprovst Jens Michael Hertz et stort arbejde for at systematisere bibliotekets samlinger.

Oprindeligt havde biblioteket til huse i Roskilde Domkirkes riddersal, hvor der i dag er museum. I 1858-1859 blev der opført en bygning øst for domkirken til stiftsbiblioteket, tegnet og opført af arkitekt Ferdinand Meldahl. Bygningen er nu konventhus. Da Roskilde Kommune opførte et nyt bibliotek i 1961 blev det aftalt, at stiftsbibliotekets samlinger skulle opbevares dér.

Ekstern henvisning 
 Sjællands Stiftsbibliotek 

Biblioteker i Danmark
Roskilde
Unreal Tournament

Unreal Tournament (eller UT) er et populært actionspil. Det blev udviklet af Epic Games i år 1999 som en opfølger til spillet Unreal fra 1998, og fokuserede primært på multiplayer-delen. Spillet blev udgivet som en direkte konkurrent til id's Quake III Arena, der blev sendt på markedet kun 10 dage senere. Mens Quake III Arena var overlegen rent grafikmæssigt, udmærkede Unreal Tournament sig med sine indbyggede computerspilleres kunstige intelligens, og det såkaldte "alternate fire" der bidrog kraftigt til spillets actiontaktiske element ved at udvide alle våben med en ekstra skydefunktion. Spillets succes på multiplayerområdet blev belønnet med adskillige "årets spil"-titler. Et andet element ved spillet, der var med til at gøre det populært og langtidsholdbart, var , som ved det originale Unreal, muligheden for at udvikle udvidelser til spillets kerne i form af såkaldte "mods" og "mutators"; sidstnævnte værende mindre udvidelser, der blot ændrede få aspekter ved spillet.

Unreal Tournament blev også udgivet til PlayStation 2 i år 2000 og til Sega Dreamcast i år 2001. Disse versioner tillod op til henholdsvis 4 og 8 personer at spille mod hinanden.

Referencer 

Computerspil fra 1999
First-person shooter
Dreamcast-spil
Linux-spil
Macintosh-spil
PlayStation 2-spil
Windows-spil
Computerspil baseret på Unreal-motoren